Datum: 27.05.2025

Številka: U091-10/2024-2

Zadeva: POROČILO O DELNIH REZULTATIH INŠPEKCIJSKEGA NADZORA KAKOVOSTI SEMENA ZELENJADNIC NA TRGU RS

1. **Namen**

Fitosanitarni inšpektorji vsako leto z namenom preverjanja skladnosti semena zelenjadnic, v skladu s planom dela Inšpekcije za varno hrano, veterinarstvo in varstvo rastlin, v okviru naknadne kontrole vzorčijo na trgu, oziroma pri nadzoru dobavitelja, naključno izbrane partije semena zelenjadnic ter vzorce pošljejo v imenovan semenski laboratorij Kmetijskega inštituta Slovenije, kjer opravijo analizo kakovosti v skladu s standardi Mednarodne zveze za testiranje semena (ISTA). Preskus kakovosti semena obsega preverjanje čistote, energije kalitve ter kalivosti. Seme mora biti tudi praktično brez škodljivih organizmov, ki zmanjšujejo uporabnost in kakovost semena. Kriteriji, ki jih mora izpolnjevati seme zelenjadnic so določeni s Pravilnikomo trženju semena zelenjadnic (Uradni list RS, št. [114/22](https://www.uradni-list.si/glasilo-uradni-list-rs/vsebina/2022-01-2751)) v prilogi 2, kjer so natančneje opredeljene zahteve za partije semena zelenjadnic.

V primeru, ko rezultat analize ne ustreza zahtevam pravilnika se trženje takšnega semena prepove in umakne s trga.

1. **Podatki o izvedenih vzorčenjih in ugotovitve**

V obdobju od 1. januarja 2025 do 20. maja 2025 je bilo na trgu RS odvzetih 54 vzorcev semena zelenjadnic. Nekaj vzorcev je bilo odvzetih v skladiščih dobaviteljev, večina pa v maloprodaji (trgovski centri, kmetijske trgovine..). Kot je razvidno iz preglednice 1 je bila letos največkrat vzorčena solata.

Preglednica 1: Število vzorcev semena zelenjadnic do 20.5.2025

|  |  |  |  |
| --- | --- | --- | --- |
| rastlinska vrsta | latinsko ime | št. vzorcev | št. neskladij |
| cvetača | Brassica oleracea convar. botrytis var. botrytis | 4 | 1 |
| rdeče zelje | Brassica oleracea convar. capitata var. rubra | 1 | 0 |
| endivija | Cichorium endivia | 2 | 0 |
| radič | Cichorium intybus | 11 | 2 |
| korenček | Daucus carota | 4 | 1 |
| solata | Lactuca sativa | 18 | 7 |
| peteršilj | Petroselinum crispum | 2 | 2 |
| fižol | Phaseolus vulgaris | 6 | 0 |
| motovilec | Valerianella locusta | 6 | 2 |
| skupna vsota |  | **54** | **15** |

Pri vseh vzorcih semena je bila analizirana čistost (prisotnost čistega semena, drugih vrst ter mrtvih primesi), energija kalitve (odstotek vzkaljenih semen po treh dneh), kalivost (odstotek normalnih klic, nenormalnih klic, trdega semena, svežega semena ter mrtvega semena). Pri vzorcih solate je bilo skoraj 40 % vzorcev neskladnih (lani 30 %). Razlog neskladnosti pri solatah je bila kalivost. Kar 7 vzorcev, od vseh neskladnih vzorcev, je imelo kalivost 10 % in manj, od tega 4 vzorci 0 % kalivost.

Pri interpretaciji rezultatov moramo biti pozorni na številko partije, ki je bila vzorčena, saj rezultat o neskladju ne velja za vse solate določene sorte, ki so dane na trg RS, ampak le za partijo, ki je bila vzorčena!

Preglednica 2: Razlogi neskladja za partije semena zelenjadnic


|  |  |  |  |
| --- | --- | --- | --- |
| rastlinska vrsta | sorta | številka partije | razlog neskladja |
| cvetača | NAPOLETANO GENNARESE | 64/S | 62 % kalivost |
| radič | ROSSA DI VERONA | 69/0 | 8 % kalivost |
| radič | GRUMOLO VERDE | AB 1100/19-BB | 23 % kalivost |
| korenček | FLAKKEE 2 | BD0233 | 9 % kalivost |
| solata | LJUBLJANSKA LEDENKA | AB 394/247-XC | 0 % kalivost |
| solata | BRASILIANA | 3464 | 19 % kalivost |
| solata | GLACIALE DI LUBIANA 3 | E005965 | 0 % kalivost |
| solata | BIONDA RICCIOLINA DI TRIESTE | E005978 | 64 % kalivost |
| solata | CANASTA | D009928 | 34 % kalivost |
| solata | REGINA DEI GHIACCI | SESX7103 | 34 % kalivost |
| solata | GREAT LAKES 659 | GG 0931 | 56 % kalivost |
| peteršilj | BERLINSKI SREDNJE DOLGI | D:E002634 | 31 % kalivost |
| peteršilj | HALFLANGE | 586/0 | 0 % kalivost |
| motovilec | LJUBLJANSKI | AB 789 /137-BC | 0 % kalivost |
| motovilec | VERDE DE CAMBRAI | AB 643 / 223-BC | 10 % kalivost |

Pri ugotovljenih neskladjih je bil ključni dejavnik starost semena, saj je bilo kar 10 vzorcev semen, ki so bila neustrezno kaliva, starejših od treh let. Prav tako je imelo 7 izmed neskladnih vzorcev semena na embalaži označeno veljavnost do junija oziroma konca leta 2025.

Podatek, ki nam pove več o starosti semena je tržno leto zapečatenja ali zadnje analize kakovosti. Dobavitelj lahko navede tudi konec tržnega leta, kot prikazuje slika:

Napis na levi: pakirano 2021
Napis na desni: Velja do 12/2024

Nekatere semenske vrečice imajo označeno tržno leto pakiranja, kjer letnica 23/24 pomeni, da je bilo seme pakirano v obdobju med 1. 7. 2023 in 30. 6. 2024.



V okviru inšpekcijskih nadzorov semena zelenjadnic na trgu je bila preverjena tudi skladnost prodajnih mest in neskladja niso bila ugotovljena. Ustreznost prodajnega mesta je pomemben dejavnik pri ohranjanju kakovosti semena, saj semenom, ki so izpostavljena direktni sončni svetlobi, visokim temperaturam, vlagi…kalivost hitro pade.